Jevgenij Schwarz
Jevgenij Schwarz, 1896-1958, russisk skuespiller og forfatter. Schwarz debuterede som forfatter i 1929 med eventyrkomedier, der bygger på traditionelle eller samtidige motiver. Han skrev skuespil efter H.C. Andersens Kejserens nye Klæder (1934), Snedronningen (1939) og Skyggen (1940). For dukketeater skrev han bl.a. Den standhaftige Tinsoldat (1946). Den politiske satire kom til udtryk i Dragen (1944), som er opført flere gange i Danmark, bl.a. på Aalborg Teater (1979). Foruden skuespil for børn, bl.a. Rødhætte (1937), skrev han noveller og scenarier.